**Seminar 2**

**Plan for seminaret:**

1. Working directory og datasett
2. Pakker
3. Laste inn data
4. Organisering av arbeidet
5. Målenivå
6. Klasser og målenivå
7. Utforske data
8. Plotting

**0. Working directory og datasett**

Når vi skal begynne å jobbe i R, setter vi først working directory til den mappen vi ønsker å hente og lagre filer til, for eksempel filer med datasett.

Her kan man enten bruke "setwd"-funksjonen eller så kan man trykke "Session" i verktøy-linjen - "Set Working Directory" - "Choose Directory" for å velge en mappe.

setwd("C:/Users//Desktop/STV1020")

I dette seminaret skal vi bruke et datasett fra European Social Survey Round 9 (2018), og dette datasettet inneholder svarene fra norske respondenter. Filen heter "ESS9NO.dta" og ligger på GitHub.

Pass på når du laster ned filen, at du lagrer filen med datasettet i samme mappe som den du har satt som working directory for R-scriptet.

**1. Pakker**

R-pakker er utvidelser til programmeringsspråket R. De inneholder kode, data, og dokumentasjon som gir oss tilgang til funksjoner som løser ulike problemer og gjør koding enklere. Første gang man skal bruke en pakke må man installere den.

Så må vi hente den fra biblioteket for å fortelle R at vi ønsker å bruke pakken. Dette må vi gjøre hver gang vi åpner R på nytt og ønsker å bruke pakken.

install.packages("tidyverse") Husk hermetegn

library(tidyverse) Ikke hermetegn

**2. Laste inn data**

Datasettene man vil kunne ønske å bruke i R vil ikke alltid komme i et R-format (.rda). Da bruker man ulike funksjoner for å laste disse ulike filtypene inn i R. Noen av funksjonene krever at vi først har installert en pakke. Hvis man lurer på hvordan man skal laste inn en bestemt filtype og har glemt hvordan man gjør det, så er dette veldig lett å Google.

Her kommer noen eksempler på hvordan man kan laste inn ulike filtyper inn i R.

For eksempel så er datasettet vi skal bruke i dette seminaret en STATA-fil, (.dta) den kan lastes inn på følgende måte:

install.packages("foreign")

library(foreign)

df <- read.dta("ESS9NO.dta")

For å laste inn en Excel-fil (.xlsx):

install.packages("readxl")

library(readxl)

df <- read\_excel("filnavn.xl")

For å laste inn en CSV (Comma-separated values)-fil (.csv):

read.csv() er brukt for filer hvor komma er brukt til å separere verdiene i dokumentet (f.eks. tall) og read.csv2() er brukt for filer hvor semikolon er brukt til å separere verdiene.

df <- read.csv("filnavn.csv")

df <- read.csv2("filnavn.csv2")

For å laste inn R-fil (.rda):

df <- load(«filnavn.rda»)

**3. Organisering av arbeidet**

*Overskrifter og tekst*

Hvordan man organiserer et R-script kommer an på hva man selv synes er mest oversiktlig, men det er viktig at man klarer å holde oversikt over hva man har kodet og forstår hva man har gjort når man kommer tilbake til et script.

F.eks. kan det være lurt å lage overskrifter og underoverskrifter til oppgaver eller elementer av arbeidet, som tydeliggjør hvorfor du har inkludert akkurat denne koden og hva du tenker at den skal gjøre.

Det er lurt å inkludere #tekst som forklarer hva du gjør og hvorfor. Tekst som ikke skal leses av R skriver man etter emneknagg (#). Fire #### etterfulgt av tekst og så fire #### gjør at man får en overskrift man kan «lukke» i scriptet

*Organisering av data*

Når man bruker større datasett som ESS, så inneholder datasettet ofte mange flere variabler enn de vi ønsker å bruke i våre analyser og variablene har navn som kan være vanskelig å huske, f.eks. nwspol.

Derfor kan det være lurt å fjerne de variablene vi ikke skal bruke og gi variablene navn som er lette for oss å forstå og huske.

Her endrer vi navnet til variablene til noe mer intuitivt. Vi bruker en pipe (%>%), som tar outputen til et utsagn og gjør det til inputen til det neste utsagnet. Pipen kan sees på som ordet "så". Rename-funksjonen lar oss forandre navnet til variabler og bruker syntaksen nytt\_navn = gammelt\_navn.

df <- df %>%

rename(news = nwspol,

interest = polintr,

age = yrbrn)

I datasettet viser variabelen age hvilket år respondenten er født.

Vi kan forandre "age" til å vise alder og ikke hvilket år respondenten er født.

df$age <- 2018-df$age # Undersøkelsen er fra 2018, derfor 2018-1970 f.eks.

Vi kan også velge hvilke variabler vi vil ha med oss videre i datasettet. Da det blir mer oversiktlig, ettersom dette er et stort datasett med veldig mange variabler. Select- funksjonen lar oss velge variabler i et datasett. I dette tilfellet velger vi variabler ved å vise til navnene deres.

df <- df %>%

select(news, interest, vote, age)

**4. Målenivå**

*Nominalnivå*

Når variabler er på nominalnivå, kan egenskapen deles i to eller flere gjensidig utelukkende kategorier.

F.eks. variabelen "vote", man har enten stemt, ikke stemt, eller så er man ikke berettiget til å stemme. Da er det tre kategorier.

Hvis man har to gjensidig utelukkende kategorier så kan man bruke disse i binomisk logistisk regresjonsanalyse (men det er ikke på pensum), så i dette tilfellet kunne man vurdert å fjerne kategorien ikke berettiget til å stemme.

*Ordinalnivå*

Når variabler er på ordinalnivå kan de deles i to eller flere kategorier som kan rangordnes. At verdiene kan rangordnes siller ordinalnivå fra nominalnivå.

F.eks. variabelen "interest", man kan være ikke interessert, lite interessert, ganske interessert, eller veldig interessert. Det er altså rangering på hvor interessert man er, fra lite til veldig.

*Intervallnivå*

Når variabler er intervallnivå kan verdiene graderes på en skala med et tilfeldig nullpunkt, der en skalaenhet utgjør like mye av den underliggende egenskapen over hele skalaen.

F.eks. temperatur eller år. År har ikke et bestemt nullpunkt, men alder har det, nemlig 0.

*Forholdstallsnivå*

Når variabler er på forholdstallsnivå kan egenskapen graderes på en skala med et absolutt nullpunkt, der en skalaenhet utgjør like mye av den underliggende egenskapen over hele skalaen. Så forskjellen mellom intervallnivå og forholdstallsnivå er at variabler på forholdstall har et definert nullpunkt.

F.eks. variabelen "news", som viser hvor mye tid en respondent bruker på nyheter hver dag, og "age", som viser alderen til respondentene. Man kan for eksempel ikke være -5 år, så det er et fastsatt nullpunkt.

**5. Klasser og målenivå**

Vi kan sjekke hvilken klasse en variabel har med class-funksjonen, f.eks. for å sjekke politisk interesse:

class(df$interest)

is.numeric(df$interest) # Det er enklere å bruke class, så slipper man å gjette på klassetypen

Variabler på nominalnivå og ordinalnivå vil være av klassen "factor".

Variabler på intervallnivå vil være av klassen "numeric" eller "integer", det samme gjelder forholdstallsnivå. Integer vil si at det kun er heltall, f.eks. 3, 4, 5, men numeric kan ha desimaler.

**6. Utforske data**

Det er mange ulike måter å utforske data på. Vi skal se på funksjonene summary, str, levels, head og tail.

For å få et deskriptivt sammendrag av et objekt kan vi bruke summary-funksjonen.

summary(df$vote)

Et alternativ til summary-funksjonen er str-funksjonen, som viser det interne strukturen til et R-objekt.

str(df)

For å undersøke nivåene til en variable kan man bruke levels-funksjonen, outputen man får er nivåene til variabelen og verdiene deres.

levels(df$interest)

Hvis man vil se de første eller siste radene i et datasett, kan man bruke henholdsvis head- og tail-funksjonene. Man kan også velge for eksempel å bare se på de første eller siste verdiene til en bestemt variabel.

head(df$interest)

tail(df$interest)

**7. Plotting**

Vi skal kort introdusere hvordan man kan visualisere data i dette seminaret, og så vil dere få en mer grundig gjennomgang neste seminar.

Det er gøy å kunne visualisere dataene våre, både for vår egen del, men også for de som skal lese oppgavene våre. For å få fine grafer kan man bruke pakken ggplot.

*Søylediagram med en variabel*

Hvordan kan vi visualisere hvordan fordelingen av politisk interesse er? Her kan vi bruke geom\_bar for å lage et søylediagram med kategoriske variabler, og her får vi også merkelapper på hva hvert søyle viser. Et søylediagram viser antallet enheter innenfor hver verdi.

ggplot(data = df, aes(x = interest)) + geom\_bar()

*Søylediagram med to variabler*

Hvor mange innenfor hvert nivå av politisk interesse stemte? Vi kan bruke geom\_bar igjen, men vi sier at vi også vil se fordelingen av hvordan respondentene stemte innenfor hvert nivå av politisk interesse med (aes(fill=vote)). Så sier vi at vi vil at det skal være en søyle for de ulike alternativene for vote med position = dodge.

ggplot(data = df, aes(x = interest)) + geom\_bar(aes(fill=vote),

position = "dodge")

*Histogram*

Hvordan fordeler respondentenes alder og tiden de bruker på nyheter seg? Disse variablene er kontinuerlige, så vi kan bruke geom\_histogram for å lage et histogram for hver variabel.

ggplot(data = df, aes(x = news)) +

geom\_histogram(**bins** = 5)

ggplot(data = df, aes(x = age)) +

geom\_histogram(**binwidth** = 10)

Et histogram viser hvor mange enheter det er i hver kategori. Vi kan enten spesifisere hvor mange søyler vi vil ha (bins) eller hvor stor hver søyle skal være (bindwidth). Forsøk å teste selv med ulik størrelse på bins og bindwidth!

*Spredningsplott*

Hvordan fordeler tiden man bruker på nyheter på alder? Her kan vi bruke geom\_point for å lage et spredningsplott.

ggplot(data = df, aes(x = age, y = news)) +

geom\_point(alpha = 0.2)

I et spredningsplott viser hvert punkt verdiene til en observasjon for de to variablene som blir presentert. Man kan bruke spredningsplott for å vise sammenhenger og hvordan dataene grupperer seg i datasettet.

*Boksplott*

Hvordan fordeler alder seg på interesse? Vi kan lage et boksplott med geom\_boxplot. Et boksplott kan vise hvordan en kontinuerlig variabel (alder) er fordelt innenfor en annen kategorisk variabel (politisk interesse). Boksen i midten representerer spennet til de 50% vanligste verdiene (andre og tredje kvartil), mens strekene viser spennet til verdiene i nedre og øvre kvartil.

ggplot(data = df, aes(x = interest, y = age)) +

geom\_boxplot()

Hvis dere vil utforske hvordan man kan tilpasse de ulike diagrammene vi har sett på og mange andre, er denne siden svært nyttig: <https://www.r-graph-gallery.com/index.html>